Ondersoek kom ná Nazi-saluut by skoolHoërskool Rustenburg in Noordwes. (Foto: Facebook) Die beheerliggaam van Hoërskool Rustenburg in Noordwes het Maandag gesê hy doen “daadwerklike en verantwoordbare stappe” nadat ’n groep leerders aan dié skool ’n Nazi-saluut gedoen het. Die voorval het hom onlangs tydens ’n karaoke-kompetisie by die skool afgespeel toe ’n groep leerders na bewering die Nazi-saluut tydens die sing van ’n Duitse lied uit die Tweede Wêreldoorlog gedoen het. ’n Video van die voorval het sedertdien die lig gesien en is na bewering aan die skool gestuur. “Die skoolbeheerliggaam van die Hoërskool Rustenburg beskou die voorval in ’n uiters ernstige lig,” sê Bernhard Visser, beheerliggaamvoorsitter. Volgens Visser het die beheerliggaam dadelik opgetree nadat die voorval onder hul aandag gekom het. “’n Dissiplinêre ondersoek is reeds onderweg. Die leerders is geïdentifiseer en hul ouers is ook reeds ingelig.” Die provinsiale onderwysdepartement sou ook van die voorval in kennis gestel word. Visser sê in ‘n verklaring die beheerliggaam is in dié stadium nie net bekommerd oor die skade aan die skool se reputasie nie, maar ook oor die gebrek aan bewustheid van sosiale kwessies. Die beheerliggaam het ook reeds begin met beplanning vir ’n program “om groter bewustheid te skep rakende diskriminasie en die omvang en impak daarvan”. “Dit is belangrik dat leerders se optrede – binne en buite die skool – gegrond word op weldeurdagte besluite. Die beheerliggaam sal dus alles in sy vermoë doen om toe te sien dat daar binne die skoolomgewing die ruimte geskep word vir leerders om sensitief en met insig om te gaan met simbole en gebare wat verbind word aan een van die grootste misdade teen die mensdom. “Die Hoërskool Rustenburg bied reeds vir ’n eeu uitmuntende onderrig aan jong Suid-Afrikaners. Die grondslag hiervan is respek. Gehalte-onderrig kan slegs plaasvind in ’n omgewing waar respek vir ander die ruimte skep vir elkeen om te groei en hul potensiaal te verwesenlik. Diskriminasie op enige vlak is onaanvaarbaar aangesien dit inbreuk maak op ander se ruimte om te groei.” Bernhard sê voorts dit is alle rolspelers in onderwys se plig om toe te sien dat leerders toegerus word met die nodige sosiale vaardighede en insig in sosiale omstandighede om as landsburgers by te dra tot die ontwikkeling van die samelewing.